Malema en Gordhan gaan nou hooggeregshof toePravin Gordhan. Foto: Thobile Mathonsi/ANA Pravin Gordhan, minister van openbare ondernemings, se saak in die gelykheidshof teen EFF-leier Julius Malema en sy adjunk, Floyd Shivambu, is Maandag na die hooggeregshof oorgeplaas. Adv. Tembeka Ngcukaitobi het namens Malema en Shivambu ŉ aansoek ingedien om die saak na die hooggeregshof te laat oorplaas. Die versoek is gerig sodat die EFF-leiers artikel 10 van die Wet op Gelykheid waarin haatspraak vervat word, kan betwis. Ngcukaitobi se aansoek is nie teengestaan nie. Gordhan het in November verlede jaar strafregtelike aanklagte teen Malema en Shivambu aanhangig gemaak nadat Malema buite die lokaal van die staatskapingondersoek sy mond behoorlik oor Gordhan uitgespoel het. Malema het beweer Gordhan het voordeel getrek uit die plundering van die staatskas. Die EFF-leier, Julius Malema. Foto: ANA Gordhan wil hê die EFF-leiers moet van crimen injuria, aanhitsing tot openbare geweld en laster aangekla word. Gordhan voer aan Malema en Shivambu se uitsprake kom neer op crimen injuria aangesien hulle wederregtelik en opsetlik sy waardigheid en privaatheid geskend het. Hy het gesê die uitsprake was bedoel om skade te veroorsaak en leed en haat aan te hits, en daarom kan dit as haatspraak bestempel word.